Document ID: 32002D0019

Απόφαση της Επιτροπής
της 11ης Ιανουαρίου 2002
για καθορισμό ειδικών όρων για την εισαγωγή δίθυρων μαλακίων, εχινοδέρμων, χιτωνοφόρων και θαλάσσιων γαστεροπόδων καταγωγής Ουρουγουάης
[κοινοποιηθείσα υπό τον αριθμό Ε(2001) 4982]
(Κείμενο που παρουσιάζει ενδιαφέρον για τον ΕΟΧ)
(2002/19/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/492/ΕΟΚ του Συμβουλίου, της 15ης Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά ζώντων διθύρων μαλακίων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 9 παράγραφος 3, στοιχείο β),
Εκτιμώντας τα ακόλουθα:
(1) Ένας εμπειρογνώμονας της Επιτροπής πραγματοποίησε επίσκεψη επιθεώρησης στην Ουρουγουάη για να εξακριβώσει τους όρους υπό τους οποίους τα αλιευτικά προϊόντα παράγονται, αποθηκεύονται και αποστέλλονται στην Κοινότητα.
(2) Οι διατάξεις της νομοθεσίας της Ουρουγουάης καθιστούν την "Direccion Nacional de Recursos Acuaticos (DINARA) del Ministerio de Ganaderia, Agricultura y Pesca" υπεύθυνο για τον υγειονομικό έλεγχο των δίθυρων μαλακίων, των εχινοδέρμων, των χιτωνοφόρων και των θαλάσσιων γαστεροπόδων και για την παρακολούθηση της υγιεινής και των υγειονομικών συνθηκών παραγωγής. Η ίδια νομοθεσία εξουσιοδοτεί την DINARA να επιτρέπει ή να απαγορεύει την συλλογή δίθυρων μαλακίων, εχινοδέρμων, χιτωνοφόρων και θαλάσσιων γαστεροπόδων από ορισμένες περιοχές.
(3) Η DINARA και τα εργαστήριά της έχουν τη δυνατότητα αποτελεσματικού ελέγχου της εφαρμογής της ισχύουσας νομοθεσίας στην Ουρουγουάη.
(4) Οι αρμόδιες αρχές της Ουρουγουάης ανέλαβαν να κοινοποιούν τακτικά και ταχέως στην Επιτροπή δεδομένα σχετικά με την παρουσία πλαγκτόν που περιέχει τοξίνες στις περιοχές συλλογής.
(5) Οι αρμόδιες αρχές της Ουρουγουάης παρέσχον επίσημες διαβεβαιώσεις σχετικά με την τήρηση των απαιτήσεων του κεφαλαίου V του παραρτήματος της οδηγίας 91/492/ΕΚ καθώς και ισοδύναμων απαιτήσεων προς εκείνες που περιγράφονται στην εν λόγω οδηγία για την ταξινόμηση των περιοχών παραγωγής και μετεγκατάστασης, την έγκριση των κέντρων αποστολής και καθαρισμού καθώς και τον έλεγχο της δημόσιας υγιεινής και την παρακολούθηση της παραγωγής.
(6) Η Ουρουγουάη είναι επιλέξιμη προκειμένου να συμπεριληφθεί στον κατάλογο τρίτων χωρών που πληρούν τους όρους ισοδυναμίας που αναφέρονται στο άρθρο 9 παράγραφος 3 στοιχείο α) της οδηγίας 91/492/ΕΟΚ.
(7) Η Ουρουγουάη επιθυμεί να εξάγει στην Κοινότητα κατεψυγμένα ή μεταποιημένα δίθυρα μαλάκια, εχινόδερμα, χιτωνοφόρα και θαλάσσια γαστερόποδα τα οποία έχουν αποστειρωθεί ή έχουν υποστεί θερμική επεξεργασία σύμφωνα με τις απαιτήσεις της απόφασης 93/25/ΕΟΚ της Επιτροπής(3), όπως τροποποιήθηκε από την απόφαση 97/275/ΕΚ(4). Για το σκοπό αυτό, θα πρέπει να καθορισθούν οι περιοχές παραγωγής από τις οποίες μπορούν να συλλεχθούν και να εξαχθούν στην Κοινότητα δίθυρα μαλάκια, εχινόδερμα, χιτωνοφόρα και θαλάσσια γαστερόποδα.
(8) Οι ειδικοί όροι εισαγωγής θα πρέπει να εφαρμοσθούν με την επιφύλαξη των αποφάσεων που λαμβάνονται σύμφωνα με την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(5), όπως τροποποιήθηκε τελευταία από την οδηγία 98/45/EΚ(6).
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η "Dirección Nacional de Recursos Acuáticos (DINARA) del Ministerio de Ganadería, Agricultura y Pesca" αποτελεί την αρμόδια αρχή στην Ουρουγουάη για να εξακριβώνει και πιστοποιεί ότι τα δίθυρα μαλάκια, τα εχινόδερμα, τα χιτωνοφόρα και τα θαλάσσια γαστερόποδα πληρούν τις απαιτήσεις της οδηγίας 91/492/ΕΟΚ.
Άρθρο 2
Τα δίθυρα μαλάκια, εχινόδερμα, χιτωνοφόρα και θαλάσσια γαστερόποδα καταγωγής Ουρουγουάης, τα οποία προορίζονται για ανθρώπινη κατανάλωση, πρέπει να προέρχονται από τις εγκεκριμένες περιοχές παραγωγής που εμφαίνονται στο παράρτημα της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 11 Ιανουαρίου 2002.

Labels: 0
3
18
6